– Госпиталгә тәүҙә ирҙе килтерҙеләр. Үпкәләренең 70 процентҡа яҡыны зарарланғайны, өҫтәүенә ҡан баҫымы юғары – шунда уҡ тиерлек реанимацияға күсерҙек. Бер аҙнанан уның ҡатынын алып килделәр. Ханымдың үпкәләренең 50 проценты зыян күргән, етмәһә ул, юғары ҡан баҫымынан тыш, шәкәр диабетынан да яфалана ине. Икеһе лә реанимацияла бер айға яҡын ятты. Күрелгән дауалау сараларына ҡарамаҫтан, бер мәл ирҙең хәле насарланды. Ул кисен, сәғәт ундар тирәһендә, йән бирҙе. Ә ҡатыны иртәнгә табан донъя ҡуйҙы. Уҙаманға 61 йәш, ә ҡатынына 60 та тулмағайны... Икеһе лә, сирҙәре прививканы кисектереүгә нигеҙ булып тормаһа ла, вакцина яһатмағандар ине, – тип һөйләй Эльзара Дамир ҡыҙы.